Herdenkingsdiens by Marikana gehou - Maroela Media
Wonderkop naby Marikana op 16 Augustus 2014 Foto: @ewnupdates, Twitter
Die ANC het Saterdag gesê die herdenking van die skietery by Marikana moet gebruik word om diegene wat gesterf het, te onthou. "Ons dink aan die 44 mense wat in die voorafgaande 10 dae en op 16 Augustus 2012 by Marikana gesterf het," het Zizi Kodwa, woordvoerder van die party, in 'n verklaring gesê.
Altesaam 44 mense is dood tydens stakingsverwante geweld by Lonmin se platinummyn naby Rustenburg in Noordwes. Altesaam 34 stakende mynwerkers is dood toe die polisie op hulle losgebrand het. Meer as 70 mense is beseer en meer as 250 is op 16 Augustus 2012 in hegtenis geneem. Tien ander mense, insluitend twee polisiebeamptes en twee sekuriteitswagte het in die voorafgaande week gesterf.
Julius Malema, leier van die Ekonomiese Vryheidsvegters (EFF) en Mmusi Maimane, parlementêre leier van die DA, sal na verwagting toesprake lewer tydens die byeenkoms.
Kodwa het gesê die Farlam-kommissie van Ondersoek wat deur pres. Jacob Zuma saamgestel is, moet binnekort sy ondersoek oor die skietery afhandel. "Ons hoop dat die kommissie binnekort die nodige antwoorde aan die land sal kan gee," het hy gesê.
Intussen het Sam Mokaila, woordvoerder vir Noordwes-premier Supra Mahumapelo, gesê die provinsiale regering het nie 'n uitnodiging ontvang om die byeenkoms by te woon nie. "As ons 'n uitnodiging ontvang het, sou ons die geleentheid bygewoon het," het Mokaila gesê.